text:  V poradí štvrté pokračovanie zombie série opäť sleduje hlavnú hrdinku Alice (Milla Jovovich), ktorá na Aljaške neúspešne hľadala neinfikované mesto Arcadia. Nič, okrem "starej známej" Claire (Ali Larter), nenašla, a tak spolu lietadlom letia až do Los Angeles, kde pristanú na streche väznice, v ktorej prežíva niekoľko nenakazených ľudí. Spoločne musia z komplexu nájsť cestu von, ale tisícky nemŕtvych spoločne s Umbrella Corporation im tento útek v žiadnom prípade neuľahčia. Pri podobne dlhých sériách musí byť divák zmierený s tým, že skôr či neskôr tvorcom dôjdu nápady, ako natočiť poriadny film. Zatiaľ, čo predchádzajúce tri časti série boli ešte ako-tak pozerateľnými, hoci priemernými filmovými kúskami, o tejto časti sa to už tak veľmi povedať nedá. Najväčší problém či nedostatok, ak chcete, celého filmu je v tomto prípade to, že ponúka len veľmi slabý náznak akéhosi príbehu. Väčšinu času divák totižto sleduje iba to, ako sa medzi sebou postavy rozprávajú o tom, že musia čo najskôr opustiť budovu, hľadajúc pritom riešenia ako to urobiť. Bez príbehovej nápaditosti ale nedokážu vyniknúť ani jednotlivé postavy. Divák sa o nich dozvie minimum a na akýkoľvek vývoj charakterov možno okamžite zabudnúť. Slabý príbehový odvar len veľmi ťažko, ale predsa, dokáže zachrániť aspoň záver filmu, ale očakávať niečo strhujúce nemožno. Film celkovo pôsobí ako krok vedľa a popri príbehu či postavách zle pôsobia aj efekty. Z jednej polovice totižto vyzerajú ako maximálne vykradnutý Matrix, a z tej druhej ako nekvalitné 3D spracovanie dotvárajúce celkový zmiešaný filmový dojem. Resident Evil: Afterlife by aj mohol byť dobrým filmom, ale zle nakladá so svojou minutážou. Množstvo minút v ňom je zbytočných, pôsobiacich prázdne alebo venovaných hlúpostiam. Práve v tom tkvie neúspech všetkého ostatného, ale najmä potom tak slabo vyznievajúceho príbehu. Z pomedzi všetkého toho zlého, čo film ponúka, ale možno nájsť aj niekoľko svetlých momentov. Okrem solídnej výpravy a prostredia, je tým najvýraznejším momentom filmu príchod nového typu zombie na scénu - Axemana. Jeho mohutná stavba tela, vrece s klincami na hlave a obrovská kladivo-sekera z neho nerobí iba najzaujímavejšieho zombie tohto filmu, ale pravdepodobne celej série. Je preto škoda, že svoj debut zaznamenáva práve v tom najhoršom filme z nich. Slabý príbeh, nevýraznosť postáv a chabé animácie jeden zombie jednoducho zachrániť nedokáže. Podpriemerný počin z prostredia infikovaného Los Angeles.
item_title: Resident Evil: Afterlife
item_directors: Paul W.S. Anderson
item_screenwriters: Paul W.S. Anderson
item_cast: Milla Jovovich Boris Kodjoe Ali Larter Wentworth Miller Sienna Guillory Spencer Locke Shawn Roberts Kacey Clarke Norman Yeung Kim Coates Sergio Peris-Mencheta Mika Nakašima